CELEX: 32005R1757
Language: lv
Date: 2005-10-27 00:00:00
Title: Komisijas Regula (EK) Nr. 1757/2005 (2005. gada 27. oktobris), ar ko groza Regulu (EK) Nr. 690/2001 par īpašiem tirgus atbalsta pasākumiem liellopu gaļas nozarē

28.10.2005   
            
            
               LV
            
            
               Eiropas Savienības Oficiālais Vēstnesis
            
            
               L 285/6
            
         
      KOMISIJAS REGULA (EK) Nr. 1757/2005
   (2005. gada 27. oktobris),
   ar ko groza Regulu (EK) Nr. 690/2001 par īpašiem tirgus atbalsta pasākumiem liellopu gaļas nozarē
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju (1), un jo īpaši tās 38. panta 2. punktu,
   tā kā:
   
               (1)
            
            
               Komisijas Regulā (EK) Nr. 690/2001 (2) paredzēta konkrētām kategorijām piederīgu, par 30 mēnešiem vecāku dzīvnieku liemeņu iepirkšanas shēma. Kad liemeņi pārņemti, attiecīgā dalībvalsts, cita starpā, var iznīcināt produktus. Ja tos iznīcina, tad minētās regulas 7. pantā ir noteikts, ka kompetentajai iestādei ir jāveic visi pasākumi, kas vajadzīgi, lai nodrošinātu, ka visu attiecīgo gaļu pārstrādā un tādējādi iegūtos produktus nevar izmantot pārtikai vai barībai. Kopš 2002. gada marta nav veikti iepirkumi, uz kuriem attiektos šie īpašie tirgus atbalsta pasākumi.
            
         
               (2)
            
            
               Pieredze liecina, ka no iepirkumiem, uz kuriem attiecas minētā shēma, īpaši nomaļos reģionos, kuros ir grūti nokļūt un kuros samērīgā attālumā nemaz nav pārstrādes iekārtu, iznīcināt liemeņus saskaņā ar Regulas (EK) Nr. 690/2001 7. pantu nav iespējams. Liemeņus, ko īpaši nomaļajos reģionos iepirka saskaņā ar Regulu (EK) Nr. 690/2001, 2001.–2002. gadā apraka. Aprakšana notika saskaņā ar attiecīgajiem veterinārajiem un vides standartiem un atbilstīgi Regulas (EK) Nr. 690/2001 7. pantā noteiktajam iznīcināšanas mērķim.
            
         
               (3)
            
            
               Ņemot vērā īpašos apstākļus īpaši nomaļajos reģionos, Regula (EK) Nr. 690/2001 ir jāgroza, lai liemeņus, kas iepirkti saskaņā ar shēmu, varētu iznīcināt arī citādi, ne tikai pārstrādājot.
            
         
               (4)
            
            
               Tādēļ iepriekš izklāstīto ārkārtas apstākļu dēļ īpaši nomaļajos reģionos ir arī lietderīgi sankcionēt iepriekš veikto aprakšanu, kura atbilst attiecīgajiem veterinārajiem un vides standartiem. Tālab minētās regulas grozījumi jāpiemēro ar atpakaļejošu spēku no 2001. gada 1. jūlija.
            
         
               (5)
            
            
               Tādēļ attiecīgi jāgroza Regula (EK) Nr. 690/2001.
            
         
               (6)
            
            
               Šajā regulā paredzētie pasākumi ir saskaņā ar Liellopu un teļa gaļas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 690/2001 7. pantam pievieno šādas daļas:
   
      “Tomēr kompetentā iestāde var lemt, ka liemeņus vai pusliemeņus iznīcina, tos sadedzinot vai aprokot, ja vien tiek ievēroti šādi nosacījumi:
      
                  a)
               
               
                  attiecīgie dzīvnieki ir nokauti saskaņā ar šo regulu uzņēmumos, kas atrodas īpaši nomaļos reģionos, kuros ir grūti nokļūt;
               
            
                  b)
               
               
                  attiecīgajā reģionā nav vajadzīgās infrastruktūras, lai pārstrādātu liemeņus vai pusliemeņus tā, kā norādīts pirmajā daļā.
               
            Otrajā daļā minētā aprakšana jāveic pietiekami dziļi, lai plēsēji nevarētu izrakt liemeņus vai pusliemeņus, un piemērotā vietā, lai nepiesārņotu gruntsūdeņus un nepieļautu citādu kaitējumu videi. Pirms liemeņus vai pusliemeņus aprok, tos pēc vajadzības apsmidzina ar piemērotu dezinfekcijas līdzekli, ko atļāvusi lietot kompetentā iestāde.”
   
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2001. gada 1. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2005. gada 27. oktobrī
      
         
            Komisijas vārdā —
         
         
            Komisijas locekle
         
         Mariann FISCHER BOEL
         
      
   
   
      (1)  OV L 160, 26.6.1999., 21. lpp. Regulā jaunākie grozījumi izdarīti ar Regulu (EK) Nr. 1782/2003 (OV L 270, 21.10.2003., 1. lpp.).
   
      (2)  OV L 95, 5.4.2001., 8. lpp. Regulā jaunākie grozījumi izdarīti ar Regulu (EK) Nr. 2595/2001 (OV L 345, 29.12.2001., 33. lpp.).